روونكردنه‌وه‌یه‌ك له‌ ده‌سته‌ی پاراستن و چاككردنی ژینگه‌وه‌ سه‌باره‌ت به‌ راوكردن  
به‌پێ‌ ی حوكمه‌كانی ماده‌ی 10 له‌ یاسای ده‌سته‌ی پاراستن و چاككردن ژینگه‌ ژماره‌ 3 ی ساڵی 2010 و بڕگه‌كانی 1و2و3و5 له‌ ماده‌ی 31وماده‌ی33 و ماده‌ی 45 له‌ یاسای پاراستن و چاككردنی ژینگه‌ له‌ هه‌رێمی كوردستانی عیراق ژماره‌ 8 ی ساڵی 2008 ئه‌م رێنماییه‌ی  
خواره‌وه‌ ده‌ركراوه‌:  
رێنمایی ژماره‌ 1ی ساڵی 2015 تایبه‌ت به‌ راوكردن و پاراستنی ئاژه‌ڵی كێوی و باڵنده‌كان  
وه‌ك له‌ رێنماییه‌كه‌دا هاتووه‌ ته‌نها ئه‌و راوچیانه‌ ده‌توانن راو بكه‌ن كه‌ مۆڵه‌تیان له‌ ده‌سته‌ی پاراستن و چاككردنی ژینگه‌ وه‌رگرتووه‌. راوكردنیش ته‌نها ئه‌و باڵنده‌ و ئاژه‌ڵانه‌ ده‌گرێته‌وه‌ كه‌ له‌ رێنماییه‌كه‌دا ئاماژه‌یان پێكراوه‌. راوكردنیش چه‌ند مه‌رجێكی بۆ دانراوه‌:

مه‌رجه‌كانی راوكردن:  
1- به‌ ده‌سهێنانی مۆڵه‌تی یاسایی له‌ ده‌سته‌ی پاراستن و چاككردنی ژینگه‌ .  
2- به‌كارنه‌هێنانی تفه‌نگ و ته‌قێنه‌ره‌وه‌كان به‌ هه‌موو جۆره‌كانیان .  
3- به‌كارنه‌هێنانی قڕكه‌ره‌كان و ژه‌هره‌كان .  
4- به‌كارنه‌هێنانی ته‌زووی كاره‌با .  
5- به‌كارنه‌هێنانی ئۆتومبیل و رووناكی ده‌ستی یان رووناكی به‌هێز (بلاجیكتۆر(  
6- راو نه‌كردن له‌ ناو پارێزراوه‌ سروشتیه‌كان .  
7- . راونه‌كردن له‌ وه‌رزه‌كانی زاوزێ‌  
8- بۆ راوكردنی ئه‌و باڵندانه‌ی كه‌ رێگه‌ی پێدراوه‌ وه‌ك كه‌و و سوێسكه‌ به‌پێی رێنماییه‌كه‌ ته‌نیا (داو) به‌كار ده‌هێنرێت .  
9- بۆراوكردنی كه‌روێشك ته‌نیا تانجی (تاژی) به‌كارده‌هێنرێت .  
10- راونه‌كردن له‌ كاتی شه‌و واته‌ (له‌ پێش خۆرئاوابوون تا خۆرهه‌ڵاتن قه‌ده‌غه‌یه‌(  
11- راونه‌كردن له‌سه‌ر كانیاوه‌كان و چه‌م و رووباره‌كان.

كاتی راوكردن:  
1- راوی كه‌و و سوێسكه‌  
أ‌- له‌ 1/6 تا 1/7 له‌ هه‌موو سالێك.  
ب‌- له‌ 1/12 تا 1/2 له‌ هه‌موو سالێك .  
2- راوی كه‌روێشك 1/10 تا 1/2 له‌ هه‌موو سالێك.